
A modern vallási jelenségek vizsgálata…

Jelen dolgozatban az új vallási mozgalmakon belül a neopogány mozgalmak közé sorolt, magyarországi Kelta- Wicca Hagyományőrző Egyházzal foglalkozom. Kutatásom elején azt a kérdést tettem fel, hogy hogyan él ma egy wicca a keresztény kultúrkörű Magyarországon, így célom az volt, hogy az egyház történetét a tagok elmondása alapján rekonstruáljam, hogy pontosabb képet kaphassak a társadalmi többséghez képest alternatív szemléletet valló közösség tagjairól.
A dolgozatban öt értelmiségi fiatal félig strukturált interjúját készítettem el és dolgoztam fel, melyben a vallási útjukról, életükről és vallási szokásaikról kérdeztem őket, illetve terepkutatást is végeztem, programokon és ünnepségeken vettem részt. Az interjú elkészítése során nem kívántam az állítások és öndefiníciók igazságtartalmat vizsgálni, a semlegességre és a minél pontosabb leírásra törekedtem.
Írásomban először a főbb fogalmakat definiáltam, elhelyeztem a Wiccát a vallási térképen, majd a nemzetközi, és magyarországi történetét vázoltam fel. A főbb jellemzők rövid összefoglalása után kutatásom módszertanát ismertettem, majd a feldolgozott interjúkat mutattam be. Végül összehasonlítottam a kapott adatokat, és értékeltem azokat.
A Wicca a 21. század jelenségeként a múlt vallásaihoz nyúlt vissza, és azokat átértelmezve új vallási formációt hozott létre.
Mivel ez egy beavatáson alapuló, misztériumvallások struktúráját felmutató vallás, amely a tagokat titoktartásra kötelezi, csak olyan információkhoz jutottam hozzá, melynek közlése nem volt tilos, de így is kirajzolódott egy sajátos világkép, mely jellemzi a közösség egészét: az egyház meghatározó jellemzője a flexibilitás, az állandó változás, átalakulás, újraszerveződés.
A csoport kialakulási és megszilárdulási folyamatának tanulmányozásának eredményeként beleláthattam egy alternatív vallási mozgalom létrejöttének és működésének folyamatába, a dolgozat elején megfogalmazott kérdéseimre választ kaptam, a téma sokrétűsége miatt a jövőben folytatni szeretném a kutatást.



